Trine Bramsen (S), 2014-01-31:
Tak for det.
Det er jo glædeligt at se, at der fra forslagsstillernes side er så stor interesse for at høre Socialdemokraternes holdning til det her forslag.
Forslagsstillerne ønsker at pålægge regeringen at gennemføre tre initiativer i forbindelse med udeblivelse i straffesager.
Lad mig indledningsvis slå fast, at det både er irriterende og uacceptabelt, når tiltalte ikke møder op i retssalen, og at der skal gøres, hvad der kan, for at komme det her problem til livs.
Det er også mit helt klare indtryk, at der allerede i dag arbejdes intensivt blandt de involverede myndigheder med at forebygge dette.
For det må trods alt være at foretrække, at tiltalte møder op.
Det må være at foretrække at forebygge i stedet for at skulle efterbehandle.
For det første ønsker forslagsstillerne, at der under nærmere betingelser skal afsiges udeblivelsesdomme ved op til 6 måneders fængsel.
For det andet ønsker forslagsstillerne, at det ved forkyndelse af anklageskriftet altid skal fremgå, at udeblivelse uden lovligt forfald kan medføre, at tiltalte dømmes for de forhold, som tiltalen angår.
For det tredje ønsker forslagsstillerne, at omkostninger forbundet med ulovlig udeblivelse skal pålægges den tiltalte som sagsomkostninger.
Retsplejeloven indeholder i en række tilfælde allerede mulighed for, at der afsiges udeblivelsesdomme på baggrund af en række betingelser.
Dermed er der i forvejen vide rammer for, hvordan retterne kan afsige udeblivelsesdomme.
Vi Socialdemokrater ønsker at værne om retssikkerheden, og vi ønsker at holde fast i princippet om, at man skal møde op og fremstilles, før man bliver dømt.
Vi vil hellere styrke myndighederne i deres arbejde, der omhandler at få folk til at møde op, end vi vil til at efterbehandle og dermed gå på kompromis med retssikkerheden og princippet om, at man skal møde op før tiltale.
Det andet initiativ i beslutningsforslaget går ud på, at det ved forkyndelse af anklageskriftet altid skal fremgå, at udeblivelse uden lovligt forfald kan medføre, at tiltalte dømmes for de forhold, som tiltalen angår.
Anklagemyndighedernes standardbrev for indkaldelse indeholder allerede i dag sådan nogle oplysninger, så vi Socialdemokrater mener ikke, at der er anledning til at implementere noget, der allerede er der.
Det er desuden forslagsstillernes ønske, at den dømte fremover også skal erstatte de generelle omkostninger, der er forbundet med et retsmøde, hvis retsmødet aflyses som følge af tiltaltes udeblivelse.
Men hvad dækker de omkostninger egentlig over?
Og er det sådan, at forslagsstillerne tror, at dommerne og andre involverede bare sidder og venter og kigger, hvis en sigtet udebliver?
Efter at have været på besøg i retterne er det derimod min opfattelse, at tiden bliver anvendt konstruktivt, eksempelvis på andre sager, når der er udeblivelser.
I forhold til det her med erstatningskrav, brugerbetaling, er der også nogle sociale forhold, som man set med socialdemokratiske øjne bør indregne.
Det er ofte sådan, at for de mennesker, der ikke møder op, gælder der særlige sociale vilkår, og det understreger min pointe fra tidligere om, at vi hellere vil bruge energien på at forebygge.
Vi vil hellere bruge energien på at støtte myndighederne i deres solide arbejde med at få tiltalte til at møde op, end vi vil straffe nogle mennesker, som måske i forvejen er svært stillet.
På baggrund af ovenstående argumenter skal jeg meddele, at vi Socialdemokrater ikke kan støtte forslaget.
Jeg er meget sikker på, at politiet og vores retsvæsen har gode bud på, hvordan man kan lave en sådan opstramning.
Jeg er ret overbevist om, at de medarbejdere, der har med den her problemstilling at gøre, er bedst til at finde de konkrete løsninger, som skal fungere i praksis.
Den eneste løsning er ikke at få politiet til at hente tiltalte.
Der kan være andre løsninger, der handler om, at man bliver bedre til at oplyse tiltalte om, hvad det betyder, når en person skal fremstilles, og hvorfor det er så vigtigt, at personen møder op.
Der vil Socialdemokraterne gerne være med til at se, om der kan være en forbedring på de områder.